Πρόταση για αποκοπές 1,8% των δημοσίων υπαλλήλων στο ΓεΣΥ

Οι έντονες αντιδράσεις που προκλήθηκαν από τις συντεχνίες των δημοσίων υπαλλήλων σχετικά με το ύψος των αποκοπών που θα κληθούν να καταβάλλουν για το Γενικό Σύστημα Υγείας (ΓεΣΥ) υποχρέωσε την Κυβέρνηση να κάνει δεύτερες σκέψεις.



Και αυτό, διότι, τα όσα αποφασίστηκαν και δρομολογήθηκαν σε βάρος των δημοσίων υπαλλήλων καταπατούσαν τους βασικούς κανόνες ισονομίας και ίσης μεταχείρισης και αναπόφευκτα το θέμα των εισφορών των δημοσίων υπαλλήλων θα οδηγείτο ενώπιον της Δικαιοσύνης.

ΔΙΑΒΑΣΤΕ ΕΠΙΣΗΣ: Έτσι θα γίνονται οι εισφορές στο ΓεΣΥ

Σύμφωνα με πληροφορίες του «Φ», οι συντεχνίες των δημοσίων υπαλλήλων ενημερώθηκαν χθες για την άτυπη αντιπρόταση της Κυβέρνησης, που προβλέπει μείωση του ποσοστού εισφοράς που καθορίστηκε αρχικά στο 3,2 % επί των συνολικών αποκοπών /εισφορών στο 1,8%. Δηλαδή, οι δημόσιοι υπάλληλοι θα εισφέρουν 0,1% περισσότερα από τους μισθωτούς του ιδιωτικού τομέα μέχρι να φτάσουμε σε συνθήκες πλήρους εφαρμογής του ΓεΣΥ όπου η εισφορά θα είναι για όλους το ίδιο, σε ποσοστό 2,65%.

Ειδικότερα, από τον Μάρτιο του 2019 όπου θα αρχίσουν οι αποκοπές για το ΓεΣΥ σε ποσοστό 1,7% για τους υπαλλήλους του δημόσιου και του ιδιωτικού τομέα, αποφασίστηκε ότι για τους δημοσίους υπαλλήλους θα συνεχίσει να αποκόπτεται και το ποσοστό 1,5% για ιατροφαρμακευτική περίθαλψη το οποίο καταβάλλουν σήμερα.

Έτσι, το ολικό ποσοστό εισφοράς των δημοσίων υπαλλήλων στο ΓεΣΥ θα ήταν στο 3,2% τη στιγμή που οι συνολικές αποκοπές/εισφορές για τους υπόλοιπους εργαζόμενους θα είναι στο 1,7% και για τους εργοδότες στο 1,85%. Αν δεν αντιδρούσαν οι δημόσιοι υπάλληλοι και δεν απειλούσαν με τη λήψη δικαστικών μέτρων, τότε οι εισφορές που θα κατέβαλλαν για το ΓεΣΥ θα ήταν οι ψηλότερες από κάθε άλλη ομάδα, ακόμη και από τους εργοδότες, δημιουργώντας με αυτό τον τρόπο συνθήκες άνισης μεταχείρισης.

Τις αμέσως επόμενες ημέρες θα πρέπει να απαντήσουν οι δημόσιοι υπάλληλοι στους οποίους συμπεριλαμβάνονται και οι εκπαιδευτικοί, κατά πόσο αποδέχονται τη συγκεκριμένη πρόταση.